IIG ดีดแรง 8% จับตารายได้แตะ 950 ลบ. ลุ้นปิดดีล M&A ปลายปี
IIG เด้งกว่า 8% มั่นใจรายได้ปีนี้โต 950 ล้านบาท โชว์แบ็กล็อก 400 ล้านบาท เตรียมชงผู้ถือหุ้นอนุมัติลงทุน LANSING มูลค่า 331 ล้านบาท พร้อมวางเป้ารายได้พุ่ง 2,000 ล้านบาท ในปี 67 แย้มมีดีล M&A อีก 2-3 ดีล ลุ้นได้ข้อสรุปปลายปีนี้
IIG เด้งกว่า 8% มั่นใจรายได้ปีนี้โต 950 ล้านบาท โชว์แบ็กล็อก 400 ล้านบาท เตรียมชงผู้ถือหุ้นอนุมัติลงทุน LANSING มูลค่า 331 ล้านบาท พร้อมวางเป้ารายได้พุ่ง 2,000 ล้านบาท ในปี 67 แย้มมีดีล M&A อีก 2-3 ดีล ลุ้นได้ข้อสรุปปลายปีนี้
8 ก.ย. 2565

ผู้สื่อข่าวรายงานว่า วันนี้ (8 ก.ย.65) ราคาหุ้น บริษัท ไอแอนด์ไอ กรุ๊ป จำกัด (มหาชน) หรือ IIG อยู่ที่ระดับ 49.75 บาท บวก 3.75 บาท หรือ 8.15% สูงสุดที่ระดับ 49.75 บาท ต่ำสุดที่ระดับ 46.75 บาท ด้วยมูลค่าการซื้อขาย 102.02 ล้านบาท

ด้านนายสมชาย เมฆะสุวรรณโรจน์ ประธานเจ้าหน้าที่บริหาร IIG กล่าวว่า บริษัทตั้งเป้าจะมีรายได้ในปีนี้ประมาณ 950 ล้านบาท เพิ่มขึ้นจากปีก่อนที่มีรายได้ประมาณ 690 ล้านบาท ซึ่งในช่วงครึ่งปีแรกสามารถมีรายได้ประมาณ 458 ล้านบาท ปกติในช่วงครึ่งปีหลังจะมีการเติบโตมากกว่าในช่วงครึ่งปีแรก จึงคาดจะมีรายได้ระดับ 900 ล้านบาทแน่นอน ขณะเดียวกันมีงานในมือรอรับรู้รายได้ (Backlog) ประมาณ 400 ล้านบาท อีกทั้งยังมีที่อยู่ระหว่างการนำเสนองานในช่วงไตรมาส 3/2565 หากสามารถปิดดีลได้ก็จะส่งให้ Backlog เพิ่มขึ้น
สำหรับการเข้าลงทุนในบริษัท แลนซิ่ง บิสสิเนส ซิสเต็มส์ จำกัด หรือ LANSING ผู้นำด้าน Software Development, Outsourcing และ IT Security สัดส่วน 51% มีมูลค่าการลงทุนประมาณ 331 ล้านบาท โดยบริษัทจะออกหุ้นเพิ่มทุนใหม่ จำนวน 8,723,684 หุ้น ให้แก่ LANSING เพื่อเป็นการชำระค่าตอบแทนการรับโอนกิจการ แทนการชำระด้วยเงินสด ซึ่งจะขออนุมัติการลงทุนจากที่ประชุมวิสามัญผู้ถือหุ้นในวันที่ 12 ตุลาคม 2565 คาดว่าจะดำเนินการแล้วเสร็จในช่วงเดือน พฤศจิกายน 2565 ซึ่งจะส่งผลให้รวมงบของ LANSING เข้ามาเพียงเล็กน้อย
ทั้งนี้ LANSING มีความเชี่ยวชาญในการให้คำปรึกษาด้านระบบ IT ให้กับลูกค้า และการพัฒนาโปรแกรมคอมพิวเตอร์ตามความต้องการของลูกค้าในกลุ่มอุตสาหกรรมเฉพาะ เช่น Healthcare  มีแผนการพัฒนา สร้าง Health Tech รองรับการให้บริการเครือโรงพยาบาลทั้งภาครัฐและเอกชน โดยตั้งเป้าปีนี้ LANSING จะมีรายได้ประมาณ 250 ล้านบาท ซึ่งจะมาจากรายได้ประจำ (Recurring Revenue) ประมาณ 200 ล้านบาท อย่างไรก็ตาม หลังจากที่บริษัทรวมงบ LANSING เข้ามาทั้งปี 2566 ก็จะส่งผลให้ IIG ตั้งเป้าจะมีรายได้ในปี 2566 ประมาณ 1,400-1,500 ล้านบาท และมั่นใจในปี 2567 จะมีรายได้ประมาณ 2,000 ล้านบาท โดยเร็วกว่าแผนเดิมที่คาดจะมีรายได้ระดับ 2,000 ล้านบาทในปี 2568 หรือมีการเติบโตโดยเฉลี่ยประมาณ 38%
ส่วนบริษัท ไอแอนด์ไอ เวนเจอร์ จำกัด (iiV) โดยบริษัทถือหุ้น 50% และบริษัท วิริยะพรอพเพอร์ตี้ จำกัด ถือหุ้น 50% จะมีการเปิดตัวผลิตภัณฑ์ใหม่ในช่วงปลายปีนี้ จำนวน 4 โปรดักต์ ซึ่งในอุตสาหกรรมบริษัทประกัน จะพยายามทรานส์ฟอร์มตัวเองเพื่อหาโปรดักต์ใหม่ ๆ
“บริษัทตั้งเป้าหมายปี 2566 จะมีรายได้ 1,400-1,500 ล้านบาท และในปี 2567 คาดจะมีรายได้ประมาณ 2,000 ล้านบาท โดยบริษัทจะสร้างการเติบโตใหม่ ๆ ซึ่งรวมถึงการควบรวมหรือซื้อกิจการ (M&amp;A) ที่ขณะนี้มีดีลอยู่ประมาณ 2-3 ดีล ที่น่าจะได้ข้อสรุปภายในปลายปีนี้หรือต้นปี 2566 โดยขนาดอาจจะใหญ่กว่าหรือใกล้เคียงกับดีล LANSING” นายสมชาย กล่าว
 